
Text rozhodnutia
Súd: Krajský súd Košice Spisová značka: 3Sa/38/2017 Identifikačné číslo súdneho spisu: 7017201005 Dátum vydania rozhodnutia: 09. 05. 2018 Meno a priezvisko sudcu, VSÚ: JUDr. Valéria Mihalčínová ECLI: ECLI:SK:KSKE:2018:7017201005.1 ROZSUDOK V MENE SLOVENSKEJ REPUBLIKY Krajský súd v Košiciach sudkyňou JUDr. Valériou Mihalčinovou, v právnej veci žalobcu: W. G., bytom O. J. XXXX/XX, D., prechodne ul. T. XXX/XX, t. č. Nemocnica pre obvinených a odsúdených a Ústav na výkon trestu odňatia slobody, Súdna 15, Trenčín, zastúpený: Beňo & partners, advokátska kancelária, s.r.o., Námestie sv. Egídia č. 93, Poprad - advokátom: JUDr. Jozef Beňo, PhD., proti žalovanému: Generálny riaditeľ Sociálnej poisťovne, Ul. 29. augusta 8-10, Bratislava, o preskúmanie zákonnosti rozhodnutia žalovaného č. XXX XXX XXXX X zo 06. septembra 2017, takto r o z h o d o l : I. Žalobu z a m i e t a. II. Žalobcovi n e p r i z n á v a právo na náhradu trov konania. o d ô v o d n e n i e : 1. Preskúmavaným rozhodnutím č. XXX XXX XXXX X zo 06.09.2017 žalovaný podľa § 218 ods. 2 zákona č. 461/2003 Z. z. o sociálnom poistení odvolanie W. G. (žalobcu) podané proti rozhodnutiu Sociálnej poisťovne, ústredie č. XXX XXX XXXX X zo 07.11.2016 vo veci zamietnutia žiadosti o invalidný dôchodok rozhodol tak, že mení napadnuté rozhodnutie Sociálnej poisťovne, ústredie takto: Podľa § 29 zákona č. 100/1988 Zb. o sociálnom zabezpečení v znení neskorších predpisov a podľa § 70 ods. 1, § 293ax a § 259 ods. 1 zákona č. 461/2003 Z. z. v znení zákona č. 721/2004 Z. z. W. G. zamieta žiadosť o priznanie invalidného dôchodku zo dňa 24. augusta 2016. 2. Z pripojeného administratívneho spisu vyplýva, že žalobca podľa posudku posudkového lekára sociálneho poistenia Sociálnej poisťovne, pobočka Trenčín z 25.08.2016 je invalidný podľa § 29 ods. 3 písm. a) zákona č. 100/1988 Zb. o sociálnom zabezpečení v znení zákona č. 194/1994 Z. z. a zákona č. 107/1999 Z. z., lebo pre dlhodobo nepriaznivý zdravotný stav nie je schopný vykonávať akékoľvek sústavné zamestnanie od 26. júna 1999. Podľa osobného listu dôchodkového zabezpečenia má preukázaný počet dní zamestnania v III. pracovnej kategórii a to v roku 1984 122 dní, v roku 1985 243 dní, v roku 1987 29 dní, v roku 1987 122 dní, v roku 1988 60 dní a 275 dní, v roku 1989 365 dní, v roku 1990 29 dní a 302 dní, v roku 1991 365 dní a v roku 1997 193 dní. 3. Na základe takto zisteného skutkového stavu prvostupňový správny orgán, t. j. Sociálna poisťovňa, ústredie, Bratislava rozhodnutím č. XXX XXX XXXX X zo 07.11.2016 podľa § 29 zákona č. 100/1988 Zb. o sociálnom zabezpečení v znení neskorších predpisov a podľa § 259 ods. 1 zákona č. 461/2003 Z. z. o sociálnom poistení v znení zákona č. 721/2004 Z. z. zamietla žiadosť žalobcu o priznanie invalidného dôchodku z 24.08.2007. Rozhodnutie odôvodnila tým, že doba zamestnania potrebná pre nárok na invalidný dôchodok je u poistencov vo veku nad 28 rokov 5 rokov, lebo žalobca ku dňu vzniku invalidity dosiahol vek 30 rokov. V posledných 10. rokoch pred dňom vzniku invalidity, t. j. od 26. júna 1989 do dňa vzniku invalidity, t. j. 25. júna 1999 žalobca preukázal počet dní zamestnania a to od 26.06.1989 do 31.12.1989 189 dní, v roku 1990 331 dní, v roku 1991 365 dní, v roku 1992 0 dní, v roku 1993 0 dní, v roku 1994 0 dní, v roku 1995 0 dní, v roku 1996 0 dní, v roku 1997 193 dní, v roku 1998 0 dní a od 01.01. do 25.06.1999 0 dní, teda spolu 1 078 dní, t. j. 2 roky a 348 dní. Preto, že žalobca nezískal do 26.06.1999, t. j. do dňa vzniku invalidity obdobie dôchodkového poistenia v zákonom určenom rozsahu, t. j. najmenej 5 rokov, nesplnil podmienky nároku na invalidný dôchodok. 4. Proti tomuto rozhodnutiu podal odvolanie žalobca, v ktorom namietal predovšetkým nesprávne posúdený jeho zdravotný stav na účely invalidity a ani nesúhlasí so stanoveným dátumom vzniku invalidity. 5. Zdravotný stav žalobcu na účely invalidity bol posúdený aj v odvolacom konaní posudkovým lekárom, z ktorých záverov vyplýva, že žalobca bol 06.03.1998 postrelený neznámou osobou, následkom strelného úrazu došlo k trieštivej zlomenine štvrtého driekového stavca (L4) s rozptýlením kovových a kostených úlomkov do okolia a uviaznutím projektilu v blízkosti miechy. Prvotne bol operovaný na Traumatologickom oddelení v Prešove, neskôr v apríli 1999 na Ortopedickej klinike v Brne. Následkom úrazu došlo k poškodeniu miechy a k ochrnutiu dolných končatín, najmä pravej dolnej končatiny. Zdravotný stav sa stal dlhodobo nepriaznivý pre žalobcu po roku liečby, t. j. 06. marca 1999, kedy bol uznaný invalidným podľa zákona č. 100/1988 Zb., s ktorým dátumom súhlasil. Invalidný dôchodok nepoberal pre nesplnenie podmienky potrebnej doby dôchodkového poistenia. Z dôvodu nesplnenia podmienky potrebnej doby dôchodkového poistenia pri predchádzajúcom posúdení zdravotného stavu v roku 2011 podal žiadosť o invalidný dôchodok podľa § 293a zákona č. 461/2003 Z. z. žiadosťou s dátumom vzniku invalidity 01. januára 2010. Posudkový lekár sociálneho poistenia vykonávajúci lekársku posudkovú činnosť v Sociálnej poisťovni, pobočka Trenčín podľa odborných vyšetrení - algeziologického vyšetrenia zo 06. júna 2011 objektívne potvrdil, že je prítomná citlivosť na dolných končatinách, prítomný je aj pohyb, ale slabší, pohybuje nohami, ale má ich slabé, nedokáže urobiť dorzálnu flexiu. Svalstvo na nohách je atrofické. Týmto objektívnym nálezom nebola potvrdená plégia dolných končatín, posudkový lekár hodnotil aktuálny zdravotný stav s mierou poklesu schopnosti vykonávať zárobkovú činnosť v rozsahu 50 % ako paraparézu stredne ťažkého stupňa, čo bolo zdôvodnené ako postupné zlepšenie neurologického nálezu po opakovaných rehabilitačných cvičeniach, najmä zlepšenie svalovej sily pravej dolnej končatiny na 3. stupeň svalového testu (čo je 50 % sily normálneho svalu) a zlepšenie svalovej sily ľavej dolnej končatiny na 4. stupeň svalového testu (čo je až 75 % sily normálneho svalu). Podľa predložených odborných vyšetrení z roku 2015 nie sú prítomné sfinkterové poruchy, ťažkosti s močením alebo so stolicou sú v anamnéze len sporadické. Žalobca je liečený na chronickú bolesť, preväzuje sa mokvanie z vytvorenej fistuly v oblasti operačnej jazvy, neurológ popisuje zníženú citlivosť v inervačnej zóne miechových koreňov L5 S1, nohu vpravo zdvihne nad podložku do 10 cm, vľavo udrží celkom. Reflexy šľachové a okosticové na dolných končatinách sú nevýbavné. Posudkový lekár súčasný aktuálny neurologický nález na dolných končatinách (vľavo nález lepší ako vpravo) je na úrovni stredne ťažkej paraparézy, z ktorého dôvodu nemenil posudok posudkového lekára Sociálnej poisťovne, pobočka Trenčín z 12. apríla 2017. Celková miera poklesu schopnosti vykonávať zárobkovú činnosť žalobcu je 50 % od 01. januára 2010 podľa zákona č. 461/2003 Z. z.. Žalobca je súčasne od 06. marca 1999 invalidný podľa § 29 ods. 3 písm. a) zákona č. 100/1988 Zb. v od 01. januára 2010 už nie je invalidný podľa § 29 ods. 3 písm. a), ale je čiastočne invalidný od 01. januára 2010 podľa § 37 ods. 3 písm. b) zákona č. 100/1988 Zb.. Posudkoví lekári pri posudzovaní zdravotného stavu žalobcu na účely invalidity zohľadnili všetky lekárske správy, ktoré boli súčasťou zdravotnej dokumentácie žalobcu a ktoré boli ním aj predložené. Za rozhodujúce zdravotné postihnutie u žalobcu podľa zákona č. 461/2003 Z. z. posudkový lekári určili choroby nervového systému poškodenia miechy, paraperéza, stredne ťažká podľa kapitoly VI, oddiel B, položka 7, písm. b) s mierou poklesu schopnosti vykonávať zárobkovú činnosť 50 %, kde je stanovené rozmedzie 35 - 50 %. 6. Na základe takto doplneného dokazovania žalovaný rozhodnutím č. XXX XXX XXXX X zo 06.09.2017 zmenil rozhodnutie Sociálnej poisťovne, ústredie č. XXX XXX XXXX X zo 07. novembra 2016 tak, že podľa § 29 zákona č. 100/1988 Zb. o sociálnom zabezpečení v znení neskorších predpisov a podľa § 70 ods. 1, § 293ax a § 259 ods. 1 zákona č. 461/2003 Z. z. v znení zákona č. 721/2004 Z. z. žalobcovi W. G. zamieta žiadosť o priznanie invalidného dôchodku zo dňa 24. augusta 2016. V odôvodnení uvedeného rozhodnutia poukázal na závery posudkových lekárov ohľadne posúdenia zdravotného stavu žalobcu na účely invalidity, ako aj na dátum vzniku invalidity, ako aj na zmenu z plnej invalidity na čiastočnú invaliditu a posúdenie zdravotného stavu žalobcu na účely invalidity aj podľa zákona č. 461/2003 Z. z.. 7. Ohľadne doby zamestnania pre vznik nároku na invalidný dôchodok uviedol, že žalobca podľa posudku posudkového lekára sociálneho poistenia ústredie, Sociálna poisťovňa, so sídlom v Prešove z 03. mája 2017 bol uznaný invalidným podľa § 29 ods. 3 písm. a) zákona č. 100/1988 Zb. v znení neskorších predpisov od 06. marca 1999. Vzhľadom na vek, ktorý dovŕšil k 06. marcu 1999, t. j. do dňa vzniku invalidity, mal viac ako 28 rokov, je potrebná doba zamestnania 5 rokov. Do uvedeného dňa žalobca v posledných 10 rokoch, t. j. od 06. marca 1989 do 05. marca 1999 má preukázanú dobu zamestnania a to od 06. marca 1989 do 31.12.1989 299 dní, v roku 1990 331 dní, v roku 1991 365 dní, v roku 1992 0 dní, v roku 1993 0 dní, v roku 1994 0 dní, v roku 1995 0 dní, v roku 1996 0 dní, v roku 1997 193 dní, v roku 1998 0 dní a od 01.01. do 05.03.1999 0 dní, teda spolu 1 188 dní, t. j. 3 roky a 93 dní. Pretože nezískal do 06.03.1999, t. j. do dňa vzniku invalidity potrebný počet rokov obdobia dôchodkového zamestnania, t. j. 5 rokov, nesplnil podmienky nároku na invalidný dôchodok. 8. Žalobca bol súčasne podľa posudku posudkového lekára Sociálnej poisťovne, ústredie, so sídlom v Prešove z 03. mája 2017 uznaný invalidným s mierou poklesu schopnosti vykonávať zárobkovú činnosť 50 % od 01. januára 2010. Podľa § 293ax ods. 1 zákona č. 461/2003 Z. z. poistencovi, ktorému nevznikol nárok na invalidný dôchodok alebo čiastočný invalidný dôchodok podľa predpisov účinných pred 01. januárom 2010 z dôvodu nezískania potrebného počtu rokov dôchodkového poistenia (doby zamestnania) a ktorý nesplnil podmienky nároku na starobný dôchodok alebo mu nebol priznaný predčasný starobný dôchodok, sa nárok na invalidný dôchodok opätovne na základe žiadosti posúdi v súlade s § 70 ods. 1 zákona č. 461/2003 Z. z.. Podľa uvedeného zákona potrebný počet rokov obdobia dôchodkového poistenia na vznik nároku na invalidný dôchodok sa zisťuje z obdobia pred dňom, od ktorého bol opätovne podľa § 293ax ods. 2 zákona č. 461/2003 Z. z. určený vznik invalidity po 31. decembri 2009, u poistenca vo veku nad 40 rokov do 45 rokov najmenej 10 rokov. Pred vznikom invalidity opätovne určenej po 31. decembri 2009 žalobca získal 2 105 dní obdobia dôchodkového poistenia (podľa pripojeného osobitného listu dôchodkového poistenia v roku 1984 od 01.09. do 31.12. získal 122 dní, v roku 1995 243 dní, v roku 1987 29 + 122 dní, v roku 1988 60 + 275 dní, v roku 1989 365 dní, v roku 1990 29 + 302 dní, v roku 1991 365 dní a od 09.06. do 18.12.1997 193 dní. Pri posúdení nároku na dôchodok mu boli zhodnotené všetky preukázané obdobia dôchodkového poistenia vrátane dôb, ktoré sa za obdobie dôchodkového poistenia podľa zákona č. 461/2003 Z. z. považujú. Keďže žalobca za uvedené obdobie získal 2 105 dní obdobia dôchodkového poistenia, čo predstavuje 5 rokov a 280 dní, nesplnil zákonom stanovenú podmienku najmenej 10 rokov dôchodkového poistenia pred vznikom invalidity. 9. Včas podanou žalobou žalobca navrhol preskúmavané rozhodnutie žalovaného zrušiť, vrátiť na ďalšie konanie a uložiť žalovanej, že spĺňa podmienky dôchodkového poistenia pred vznikom invalidity 2 105 dní, t. j. 5 rokov a 280 dní a z toho dôvodu žiada vyplatiť invalidný dôchodok so spätnou platnosťou odo dňa 06. marca 1999. 10. V žalobe predovšetkým poukázal na to, že 13. apríla 2011 bol právoplatne odsúdený na 23 rokov, na výkon trestu bol zaradený do Trenčianskej nemocnice kvôli svojmu zdravotnému stavu. Pracovníčku sociálnych vecí požiadal o invalidný dôchodok odo dňa vzniku invalidity, t. j. od 06. marca 1988. Bol uznaný za plne invalidného dôchodcu, ale invalidný dôchodok mu vyplácaný nebol, lebo jeho opatrovník C. A. nepožiadal o jeho výplatu od vzniku invalidity. Vzhľadom na svoj zdravotný stav nemohol osobne požiadať o invalidný dôchodok. Poukazoval na to, že bol chráneným svedkom od roku 1999 do roku 2001 a po dvoch mesiacoch po vystúpení z ochrany svedkov bol väzobne stíhaný od roku 2001 do konca roku 2002, preto žiadal o invalidný dôchodok až v roku 2004. V tej dobe mal 34 rokov a nespĺňal z týchto dôvodov podmienky poistnej doby 8 rokov a jeho opatrovník mu povedal, že keby požiadal skôr o invalidný dôchodok, tak by mu tento mohol byť vyplácaný, pretože má dôchodkové poistenie 6 rokov a 50 dní. Postrelený bol ako 28 ročný, tak súčet rokov obdobia dôchodkového poistenia pred vznikom invalidity v jeho prípade je najmenej 5 rokov. V ďalšej časti žaloby opisuje to, na radu koho a za akých okolností bol chráneným svedkom a kedy bol prepustený z ochrany svedkov, ktoré skutočnosti mali vplyv na podanie žiadosti o invalidný dôchodok, resp. predloženie odborných lekárskych nálezov. Nie je spokojný s tým ako bolo postupované v súvislosti s posúdením jeho zdravotného stavu na komisii, ani s tým, že posudkový lekár ho uznal invalidným na 50 %, ktorá skutočnosť ho šokovala. Tvrdí, že závažným spôsobom pochybili pracovníčky sociálnych vecí, keď nesprávne žiadali u neho o vznik invalidity, nakoľko on žiadal, že invalidným sa stal od 06. marca 1998 a ony tento dátum zmenili na 01.01.2010, čo má vplyv aj na počet rokov dôchodkového poistenia. Nesúhlasí ani s tým, ako a za aké obdobie sociálne pracovníčky zisťovali obdobie dôchodkového poistenia. Stratil dôveru v pracovníčky sociálnej poisťovne, pretože tieto nepostupovali ohľadne jeho požiadaviek v súvislosti s invalidným dôchodkom tak, ako to on žiadal. Nie je spokojný ani s tým ako posudkoví lekári posudzovali jeho zdravotný stav a nevidí dôvod na to, že mu bol odňatý plný invalidný dôchodok a t. č. je iba čiastočne invalidný, pričom miera poklesu schopnosti vykonávať zárobkovú činnosť bola mu stanovená v rozsahu 50 %. Ďalej uviedol, že sociálna poisťovňa nemala celkom v poriadku zaznamenané a ani mu nezapočítala do obdobia dôchodkového zabezpečenia obdobie štúdia od ukončenia povinnej školskej dochádzky od septembra 1984, ako ani ďalšie obdobia jeho zamestnania, na čo ju musel upozorniť, dodatočne mu toto obdobie bolo vyznačené. Trvá na tom, že dňom vzniku invalidity je 06. marec 1998 a podľa neho splnil aj podmienku počtu dní, rokov dôchodkového zabezpečenia, ktoré sa vyžadovali vzhľadom na jeho vek ku dňu vzniku invalidity. 11. Žalovaný sa k žalobe vyjadril tak, že ju navrhuje ako nedôvodnú zamietnuť a nežiada vo veci nariadiť pojednávanie. 12. K námietkam žalobcu uvedeným v žalobe uviedol, že za rozhodujúce zdravotné postihnutie posudkový lekár sociálneho poistenia určil choroby nervového systému, poškodenia miechy, paraparéza stredne ťažkého stupňa podľa kapitoly VI, oddiel B, položka 7 písm. b) prílohy č. 4 k zákonu o sociálnom poistení s mierou poklesu schopnosti vykonávať zárobkovú činnosť 50 %, kde je rozpätie 35 - 50 %. V odvolacom konaní po opätovnom posúdení zdravotného stavu žalobcu podľa predložených lekárskych správ a diagnostických záverov odborných lekárov, ako aj vlastného vyšetrenia posudkový lekár vyhodnotil zdravotný stav žalobcu a celkovú mieru poklesu schopnosti vykonávať zárobkovú činnosť v rozsahu 50 % od 01. januára 2010. Žalobca bol invalidným podľa § 29 ods. 3 písm. a) zákona č. 100/1988 Zb. o sociálnom zabezpečení od 06. marca 1999 a od 01. januára 2010 už nie je invalidný podľa § 29 ods. 3 písm. a) zákona č. 100/1988 Zb., ale je čiastočne invalidným podľa § 37 ods. 3 písm. b) zákona č. 100/1988 Zb.. Po opakovanom posúdení zdravotného stavu žalobcu posudkoví lekári sociálneho poistenia nezistili takú zmenu v zdravotnom stave, ktorá by odôvodňovala zmenu pôvodného posudku. Subjektívne ťažkosti žalobcu boli vysvetlené dokázanými diagnózami. Skutkové okolnosti týkajúce sa rozsahu zdravotného poškodenia u žalobcu boli dostatočne ozrejmené príslušnými posudkovými lekármi sociálneho poistenia, sú z hľadiska skutkového úplné, dostatočne podložené odbornými vyšetreniami a nálezmi, ako aj zdravotnou dokumentáciou sú bez nejasnosti a vnútorných rozporov a vo svojich záveroch sa zhodujú. K pochybnostiam žalobcu o tom, že jeho zdravotný stav nebol v konaní správne posúdený uviedol, že ich považuje za nedôvodné, vyvolané len jeho subjektívnym presvedčením, čo nie je dôvod na spochybnenie správnosti skutkových zistení a záverov prijatých v konaní. 13. Žalobca bol podľa posudku posudkového lekára sociálneho poistenia Sociálnej poisťovne, ústredie, so sídlom v Prešove z 03. mája 2017 uznaným invalidným podľa § 29 ods. 3 písm. a) zákona č. 100/1988 Zb. od 06. marca 1999. Vzhľadom na vek, ktorý žalobca dovŕšil k uvedenému dňu je potrebná doba zamestnania 5 rokov. Do uvedeného dňa žalobca v posledných 10 rokoch získal od 06. marca 1989 do 05. marca 1999 spolu 1 188 dní, t. j. 3 roky a 93 dní. Pretože žalobca za uvedené obdobie nezískal 5 rokov dôchodkového poistenia, nesplnil uvedenú podmienku nároku na invalidný dôchodok. 14. Žalobca bol súčasne podľa posudku posudkového lekára Sociálnej poisťovne, ústredie, so sídlom v Prešove z 03. mája 2017 uznaný aj invalidným s mierou poklesu schopnosti vykonávať zárobkovú činnosť od 01. januára 2010 v rozsahu 50 %. Potrebný počet rokov obdobia dôchodkového poistenia na vznik nároku na invalidný dôchodok sa zisťuje z obdobia pred dňom, od ktorého bol opätovne podľa § 293ax ods. 2 zákona č. 461/2003 Z. z. určený vznik invalidity po 31. decembri 2009, u poistenca vo veku nad 40 rokov do 45 rokov je najmenej 10 rokov. Pred vznikom invalidity opätovne určenej po 31. decembri 2009 žalobca získal spolu 2 105 dní obdobia dôchodkového poistenia, t. j. 5 rokov a 280 dní, čím nesplnil zákonom stanovenú podmienku 10 rokov dôchodkového poistenia. Nakoľko žalobca ku dňu vzniku invalidity nezískal potrebný počet rokov obdobia dôchodkového poistenia na vznik nároku na invalidný dôchodok, bola jeho žiadosť o invalidný dôchodok správne zamietnutá. 15. Žalobca v replike opätovne poukázal na svoj zdravotný stav, ktorý sa mu zhoršil a žiada, aby mu bol priznaný invalidný dôchodok od 06. marca 1999, teda spätne. 16. Súd v konaní podľa § 177 a nasl. zákona č. 162/2015 Z. z. (ďalej len „SSP“) bez nariadenia pojednávania preskúmal žalobou napadnuté rozhodnutie žalovaného, oboznámil sa s obsahom podanej žaloby, písomným vyjadrením žalovaného, replikou žalobcu, pripojeným administratívnym spisom žalovaného a dospel k záveru, že žaloba nie je dôvodná. 17. Súd vo veci pojednávanie nenariadil, pretože v žalobe žalobca nežiadal o nariadenie pojednávania a ani žalovaný v písomnom vyjadrení nežiadal vo veci nariadiť pojednávanie. 18. Predmetom konania je preskúmanie rozhodnutia, ktorým bola zamietnutá žiadosť žalobcu o invalidný dôchodok. 19. Žalobca podľa posudku posudkových lekárov sa stal invalidným od 06. marca 1999, teda za účinnosti zákona č. 100/1988 Zb. o sociálnom zabezpečení v znení neskorších zmien a doplnkov. 20. Podľa § 29 ods. 1 zákona č. 100/1988 Zb. občan má nárok na invalidný dôchodok, ak sa stal a) invalidným, bol zamestnaný po dobu potrebnú pre nárok na tento dôchodok a v čase vzniku invalidity nesplnil podmienky nároku na starobný dôchodok, alebo b) invalidným následkom pracovného úrazu, 21. Podľa § 29 ods. 3 zákona č. 100/1988 Zb. občan je invalidný, ak pre dlhodobo nepriaznivý zdravotný stav a) je neschopný vykonávať akékoľvek sústavné zamestnanie, b) je schopný vykonávať sústavné zamestnanie iba za celkom mimoriadnych podmienok (nevidomí občania, občania s veľmi ťažkými ortopedickými chybami a pod.). 22. Podľa § 29 ods. 4 zákona č. 100/1988 Zb. doba zamestnania potrebná pre nárok na invalidný dôchodok je u občanov vo veku do 20 rokov menej ako 1 rok, nad 20 rokov do 22 rokov 1 rok, nad 22 rokov do 24 rokov 2 roky, nad 24 rokov do 26 rokov 3 roky, nad 26 rokov do 28 rokov 4 roky, nad 28 rokov 5 rokov. 23. Podľa § 29 ods. 5 zákona č. 100/1988 Zb. doba zamestnania potrebná pre nárok na invalidný dôchodok sa zisťuje z obdobia pre vznikom invalidity, a ak ide o občana vo veku nad 28 rokov, z posledných desiatich rokov pred vznikom invalidity. 24. Podľa § 37 ods. 1 zákona č. 100/1988 Zb. občan má nárok na čiastočný invalidný dôchodok ak sa stal a) čiastočne invalidným a bol zamestnaný po dobu potrebnú na nárok na tento dôchodok, alebo b) čiastočne invalidným následkom pracovného úrazu. 25. Podľa záverov odborného lekárskeho posudku posudkového lekára zo dňa 03. mája 2017 žalobca bol postrelený 06.03.1998 neznámou osobou s úmyslom zabiť. Následkom strelného úrazu došlo k trieštivej zlomenine štvrtého driekového stavca (L4) s rozptýlením kovových a kostených úlomkov do okolia a uviaznutím projektilu v blízkosti miechy. Prvotne bol operovaný po úraze na Traumatologickom oddelení v Prešove, neskôr (v apríli 1999) na Ortopedickej klinike v Brne. Následkom úrazu došlo k poškodeniu miechy a k ochrnutiu dolných končatín, najmä pravej dolnej končatiny. Zdravotný stav sa stal dlhodobo nepriaznivý po roku liečby, t. j. 06. marca 1999, kedy sa stal invalidným podľa zákona č. 100/1988 Zb.. S uvedeným dátumom žalobca súhlasil. Invalidný dôchodok doteraz nepoberal pre nesplnenie podmienky potrebnej doby dôchodkového poistenia. Z dôvodu nesplnenia podmienky potrebnej doby dôchodkového poistenia pri predchádzajúcom posúdení zdravotného stavu si v roku 2011 podal žiadosť o invalidný dôchodok podľa § 293a zákona č. 461/2003 Z. z. s dátumom vzniku invalidity 01. januára 2010. Posudkový lekár podľa odborných vyšetrení - algeziologického vyšetrenia zo 06. júna 2011 objektívne potvrdil, že citlivosť na dolných končatinách je prítomná, je prítomný aj pohyb, ale slabší, pohybuje nohami, ale ich má slabé, nedokáže urobiť dorzálnu flexiu. Svalstvo na nohách je atrofické. Týmto objektívnym nálezom nebola potvrdená plégia dolných končatín, preto posudkový lekár hodnotil aktuálny zdravotný stav s mierou poklesu schopnosti vykonávať zárobkovú činnosť v rozsahu 50 % ako paraparézu stredne ťažkého stupňa. Bolo potvrdené postupné zlepšenie neurologického nálezu po opakovaných rehabilitačných cvičeniach, najmä zlepšenie svalovej sily pravej dolnej končatiny na 3. stupeň svalového testu (čo je 50 % sily normálneho svalu) a zlepšenie svalovej sily ľavej dolnej končatiny na 4. stupeň svalového testu (čo je až 75 % sily normálneho svalu), čo vyplýva aj z prepúšťacej správy z FRO, oddelenie v Košiciach v roku 2003. Podľa predložených odborných vyšetrení z roku 2015 nie sú prítomné sfinkterové poruchy, ťažkosti s močením alebo so stolicou, sú v anamnéze len sporadické. Žalobca je transportovaný na invalidnom vozíčku, je liečený na chronickú bolesť, preväzuje sa mokvanie z vytvorenej fistuly v oblasti operačnej jazvy, neurológ popisuje zníženú citlivosť v inervačnej zóne miechových koreňov L5 S1, nohu vpravo zdvihne nad podložku do 10 cm, vľavo udrží celkom. Reflexy šľachové a okosticové na dolných končatinách sú nevýbavné. Na základe týchto vyšetrení (bez jasného diagnostického záveru) a po podrobnej argumentácii posudkového lekára Sociálnej poisťovne, pobočka Trenčín konštatuje, že súčasný aktuálny neurologický nález na dolných končatinách (vľavo nález lepší ako vpravo) je na úrovni stredne ťažkej paraparézy. Posudkový lekár posudzoval tieto lekárske vyšetrenia: prepúšťacia správa z traumatologického oddelenia NsP Prešov (10.03.1998 - 12.03.1998), CT L3 - L5, prepúšťacia správa z KÚVCH v Košiciach od 02.08.1998 do 05.08.1998, prepúšťacia správa z RHBL Centrum Kováčova od 21.08. do 20.10.1998, správa z ortopedickej kliniky FN Brno, ÁRO FN Brno od 09.04. do 12.04.1999, operačný protokol z 09.04.1999, pooperačné obdobie od 12.04. do 28.04.1999, správa z RHBL Klinika FN Košice, prepúšťacia správa z apríla 2003, prepúšťacia správa z FRO FNsP Košice od 22.02. do 19.02.2004, RTG LS pravého kolena zo 04.02.2004, ortopedické vyšetrenie zo 06.02.2004, neurologické vyšetrenie z 19.02.2004, výpis z hospitalizácie na neurologickom oddelení od 06.05. do 20.05.2008, algeziologické vyšetrenie zo 06.06.2011, algeziologické vyšetrenie z 03.08.2015 a 10.07.2015, FRO vyšetrenie v Nemocnici pre obvinených a odsúdených Trenčín z 05.01.2016, neurologické vyšetrenie z 30.03.2016. Po zhodnotení uvedených odborných lekárskych nálezov dospel k zhodnému záveru, k akému dospel aj posudkový lekár Sociálnej poisťovne, pobočka Trenčín. Podľa záverov posudkových lekárov žalobca od 06. marca 1999 je invalidný podľa § 29 ods. 3 písm. a) zákona č. 100/1988 Zb., lebo pre dlhodobo nepriaznivý zdravotný stav je neschopný vykonávať akékoľvek sústavné zamestnanie. Žalobca nie je už invalidný podľa § 29 ods. 3 písm. a) zákona č. 100/1988 Zb., ale od 01.01.2010 je čiastočne invalidný podľa § 37 ods. 3 písm. b) zákona č. 100/1998 Zb., lebo pre dlhodobo nepriaznivý zdravotný stav je schopný vykonávať doterajšie alebo iné sústavné zamestnanie len za osobitne uľahčených pracovných podmienok. 26. Posudkoví lekári zároveň posúdili zdravotný stav žalobcu na účely invalidity aj podľa zákona č. 461/2003 Z. z. o sociálnom poistení, ktorý nadobudol účinnosť 01.01.2004 a dospeli k zhodnému záveru, že rozhodujúcim zdravotným postihnutím u žalobcu je choroba paraparéza s plegiou akrálnych častí nôh vpravo ťažko, vľavo stredne ťažko bez sfinktnerovej poruchy s mierou poklesu schopnosti vykonávať zárobkovú činnosť podľa kapitoly VI, oddiel B, položka 7 písm. b) v rozsahu 50 % pri stanovenom rozmedzí 35 - 50 %, teda že žalobca je invalidný od 01.01.2010 s mierou poklesu schopnosti vykonávať zárobkovú činnosť v rozsahu 50 %. 27. Žalobca sa narodil XX. O. XXXX a ku dňu vzniku invalidity, t. j. 06.03.1999 dosiahol vek 29 rokov, preto v súlade s citovaným ustanovením § 29 ods. 4 zákona č. 100/1988 Zb. u neho doba zamestnania potrebná pre nárok na invalidný dôchodok je 5 rokov, ktorá v súlade s citovaným ustanovením § 29 ods. 5 zákona č. 100/1988 Zb. sa zisťuje z posledných 10 rokov pred vznikom invalidity. 28. Rozhodujúcim obdobím pre získanie 5 rokov doby zamestnania u žalobcu je obdobie od 06. marca 1989 do 05. marca 1999. Z osobného listu dôchodkového zabezpečenia žalobcu vyplýva, že tento získal od 06.03. do 31.12.1989 dobu zamestnania 299 dní, v roku 1990 získal 331 dní, v roku 1991 365 dní, v roku 1992 0 dní, v roku 1993 0 dní, v roku 1994 0 dní, v roku 1995 0 dní, v roku 1996 0 dní, v roku 1997 193 dní, v roku 1998 0 dní, od 01.01. do 05.03.1999 0 dní, teda spolu 1 188 dní, t. j. 3 roky a 93 dní. 29. Preto, že žalobca pred vznikom invalidity, t. j. pred 06. marcom 1999 získal v období od 06. marca 1989 do 05. marca 1999 uvedený počet dní 1 188, čo sú 3 roky a 93 dní, tým nesplnil zákonom stanovenú podmienku v citovanom ustanovení § 29 ods. 5 zákona č. 100/1988 Zb., doba zamestnania najmenej 5 rokov z posledných 10 rokov pred vznikom invalidity. Na základe tejto zistenej skutočnosti žalobca nesplnil podmienky nároku na invalidný dôchodok, a preto mu ani invalidný dôchodok nemohol byť priznaný. 30. Podľa § 293ax ods. 1 zákona č. 461/2003 Z. z. poistencovi, ktorému nevznikol nárok na invalidný dôchodok alebo čiastočný invalidný dôchodok podľa predpisov účinných pred 01. januárom 2010 z dôvodu nezískania potrebného počtu rokov dôchodkového poistenia (doby zamestnania) a ktorý nesplnil podmienky nároku na starobný dôchodok alebo nebol mu priznaný predčasný starobný dôchodok sa nárok na starobný dôchodok opätovne na základe žiadosti posúdi v súlade s § 70 ods. 1 zákona č. 461/2003 Z. z. v znení neskorších predpisov. 31. Žalobca si podal žiadosť opakovanú o invalidný dôchodok v roku 2011 podľa citovaného ustanovenia § 293 a zákona č. 461/2003 Z. z. s dátumom vzniku invalidity 01. januára 2010. 32. Podľa § 70 ods. 1 zákona č. 461/2003 Z. z. o sociálnom poistení v znení neskorších predpisov, nárok na invalidný dôchodok vzniká, ak sa poistenec stal invalidným, získal potrebný počet rokov obdobia dôchodkového poistenia podľa § 72 zákona č. 461/2003 Z. z. v znení neskorších predpisov a ku dňu vzniku invalidity nesplnil podmienky nároku na starobný dôchodok alebo mu nebol priznaný predčasný starobný dôchodok. 33. Podmienky nároku na invalidný dôchodok sú stanovené v § 71 zákona č. 461/2003 Z. z. tak, že poistenec je invalidný, ak pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 40 % v porovnaní so zdravou fyzickou osobou. Dlhodobo nepriaznivý zdravotný stav je taký zdravotný stav, ktorý spôsobuje pokles schopnosti vykonávať zárobkovú činnosť a ktorý má podľa poznatkov lekárskej vedy trvať dlhšie ako 1 rok. Pokles schopnosti vykonávať zárobkovú činnosť sa posudzuje porovnaním telesnej schopnosti, duševnej schopnosti a zmyslovej schopnosti poistenca, s dlhodobo nepriaznivým zdravotným stavom a telesnej schopnosti, duševnej schopnosti a zmyslovej schopnosti zdravej fyzickej osoby. Pri posudzovaní poklesu schopnosti vykonávať zárobkovú činnosť sa neprihliada na zdravotné postihnutia, ktoré boli zohľadnené na nárok na invalidný výsluhový dôchodok podľa osobitného predpisu. Pokles schopnosti vykonávať zárobkovú činnosť sa posudzuje na základe lekárskych správ a údajov zo zdravotnej dokumentácie zdravotníckeho zariadenia a zhodnotenia liečby s určením diagnostického záveru stabilizácie ochorenia, jeho ďalšieho vývoja, ďalšej liečby a komplexných funkčných vyšetrení a ich záverov, pričom sa prihliada na zostávajúcu schopnosť vykonávať zárobkovú činnosť. Miera poklesu schopnosti vykonávať zárobkovú činnosť je uvedená v prílohe č. 4 k zákonu o sociálnom poistení. Miera poklesu schopnosti vykonávať zárobkovú činnosť v percentách sa určuje podľa druhu zdravotného postihnutia, ktoré je rozhodujúcou príčinou dlhodobo nepriaznivého zdravotného stavu a so zreteľom na závažnosť ostatných zdravotných postihnutí. Jednotlivé percentuálne miery poklesu schopnosti vykonávať zárobkovú činnosť sa nesčítavajú. Určenú mieru poklesu schopnosti vykonávať zárobkovú činnosť podľa prílohy č. 4 možno zvýšiť najviac o 10 %, ak závažnosť ostatných zdravotných postihnutí ovplyvňuje pokles schopnosti vykonávať zárobkovú činnosť. 34. Podľa § 72 ods. 1 počet rokov dôchodkového poistenia na vznik nároku na invalidný dôchodok poistenca vo veku nad 40 rokov do 45 rokov je najmenej 10 rokov. 35. Podľa § 72 ods. 2 zákona č. 461/2003 Z. z. počet rokov dôchodkového poistenia na vznik nároku na invalidný dôchodok sa zisťuje z obdobia pred vznikom invalidity. Vzhľadom k tomu, že žalobca k 01.01.2010 dosiahol vek 40 rokov, bolo potrebné u neho preukázať najmenej 10 rokov dôchodkového poistenia. Podľa osobného listu dôchodkového poistenia žaloba preukázal dobu dôchodkového poistenia od 01.09. do 31.12.1984 122 dní, od 01.01. do 31.08.1985 243 dní, od 03.08. do 31.08.1987 29 dní, od 01.09. do 31.12.1987 122 dní, od 01.01. do 29.02.1988 60 dní, od 01.04. do 31.12.1988 275 dní, od 01.01. do 31.12.1988 365 dní, od 01.01. do 29.01.1990 29 dní, od 05.03. do 31.12.1990 320 dní, od 01.01. do 31.12.1991 365 dní, od 09.06. do 18.12.1997 193 dní, teda celkom spolu 2 105 dní, t. j. 5 rokov a 280 dní. 36. Preto, že žalobca ku dňu vzniku invalidity, t. j. 06.03.1989 nezískal najmenej 10 rokov obdobia dôchodkového poistenia na vznik nároku na invalidný dôchodok, nemohlo byť jeho žiadosti o invalidný dôchodok vyhovené, lebo mu v zmysle citovaných ustanovení zákona č. 461/2003 Z. z. nárok na invalidný dôchodok nevznikol. 37. K námietkam žalobcu uvedeným v žalobe týkajúcich sa posúdenia jeho zdravotného stavu a predovšetkým následkov po úraze, ktorý utrpel 06.03.1998 sú neopodstatnené, pretože ako vyplýva z obsahu pripojeného spisu žalovaného a predovšetkým z odborných lekárskych posudkov, ktoré vypracovali posudkoví lekári a ktorí posudzovali zdravotný stav žalobcu na základe ním absolvovaných a predložených aj aktuálnych odborných lekárskych nálezov, prepúšťacích správ, správ z rehabilitácie nedošlo k zmene diagnostických záverov, ktoré vyplývajú z odborných lekárskych vyšetrení, resp. z prepúšťacích správ, prípadne aj zo správy z rehabilitácie oproti tým záverom, ktoré v odborných lekárskych posudkoch uviedli posudkoví lekári. Posudky posudkových lekárov o zdravotnom stave žalobcu na účely invalidity, ako aj o miere poklesu schopnosti vykonávať zárobkovú činnosť súd považuje za úplné, objektívne a presvedčivo zdôvodňujúce vznik invalidity žalobcu od 06.03.1999, ako aj jej zmenu na čiastočnú invaliditu od 01.01.2010, kedy zdravotný stav žalobcu posudkoví lekári posudzovali v súlade so zákonom č. 100/1988 Zb. o sociálnom zabezpečení, ako aj presvedčivo zdôvodnili záver, že zdravotný stav žalobcu nespôsobuje viac ako 50 % pokles schopnosti vykonávať zárobkovú činnosť podľa zákona č. 461/2003 Z. z.. Je potrebné uviesť, že posudkoví lekári zdravotný stav na účely invalidity neposudzujú podľa subjektívnych pocitov žiadateľa o invalidný dôchodok, ale sú povinný zdravotný stav na účely invalidity posúdiť na základe objektívnych predložených odborných lekárskych nálezov. V danom prípade posudkoví lekári posudzovali zdravotný stav žalobcu na základe ním absolvovaných a predložených odborných lekárskych nálezov. Žalobca síce tvrdí, že jeho zdravotný stav mal byť posúdený tak, že miera poklesu schopnosti vykonávať zárobkovú činnosť je u neho v rozsahu 80 %, ale ani sám bližšie nezdôvodnil, prečo miera poklesu schopnosti vykonávať zárobkovú činnosť mala byť u neho stanovená v rozsahu 80 %, keď aj pre rozhodujúce zdravotné postihnutie, ktoré určili posudkoví lekári podľa prílohy č. 4 k zákonu o sociálnom poistení je stanovené rozpätie od 35 do 50 % a posudkoví lekári stanovili mieru poklesu schopnosti vykonávať zárobkovú činnosť na hornej hranici, t. j. 50 %. Treba však zdôrazniť, že žiadosť žalobcu o invalidný dôchodok nebola zamietnutá z toho dôvodu, že by posudkovými lekármi žalobca nebol uznaný za invalidného, skôr za plne invalidného, resp. čiastočne invalidného, ale žiadosť žalobcu o invalidný dôchodok bola zamietnutá z toho dôvodu, že nesplnil druhú súčasnú zákonnú podmienku, t. j. preukázať potrebný počet rokov dôchodkového poistenia pre vznik nároku na invalidný dôchodok a to podľa zákona č. 100/1988 Zb. z posledných 10 rokov pred vznikom invalidity najmenej 5 rokov doby zamestnania, resp. podľa zákona č. 461/2003 Z. z. ku dňu vzniku invalidity vzhľadom na dosiahnutý vek 40 rokov, preukázať najmenej 10 rokov obdobia dôchodkového poistenia. V danom prípade žalobca teda nepreukázal pre vznik nároku na invalidný dôchodok splnenie súbežne druhej zákonnej podmienky, t. j. potrebný počet rokov dôchodkového poistenia, resp. doby zamestnania. 38. Námietky žalobcu súvisiace s nedôverou v pracovníkov sociálnej poisťovne, resp. zamestnancom sociálneho úradu, ako aj námietky v súvislosti s trestným konaním, väzbou a výkonom trestu pre toto preskúmavané rozhodnutie nie sú opodstatnené, pretože pre nárok na priznanie invalidného dôchodku je potrebné splniť zákonné podmienky, ktoré boli stanovené v zákone č. 100/1988 Zb., pretože žalobca sa stal invalidným od 06. marca 1999, resp. splnenie zákonných podmienok stanovených v zákone č. 461/2003 Z. z., pretože žalobca požiadal opätovne o priznanie invalidného dôchodku od 01.01.2010. 39. Krajský súd ako správny súd po preskúmaní rozhodnutia žalovaného dospel k záveru, že námietky žalobcu uvedené v žalobe nie sú dôvodné, a preto žalobu podľa § 190 SSP zamietol. 40. O náhrade trov konania súd rozhodol podľa § 167 ods. 1 SSP a žalobcovi, ktorý v konaní úspešný nebol právo na ich náhradu nepriznal. Poučenie: Proti tomuto rozhodnutiu je prípustná kasačná sťažnosť, ktorá musí byť podaná na Krajskom súde v Košiciach v lehote 1 mesiaca od doručenia rozhodnutia krajského súdu. Zmeškanie lehoty nemožno odpustiť. V kasačnej sťažnosti sa uvedú všeobecné náležitostí podania podľa § 57 Správneho súdneho poriadku (ďalej len „SSP“), to znamená, ktorému správnemu súdu je určené, kto ho robí, ktorej veci sa týka, čo sa ním sleduje, podpis a spisová značka konania. Ďalej sa v kasačnej sťažnosti musí uviesť označenie napadnutého rozhodnutia, údaj, kedy napadnuté rozhodnutie bolo sťažovateľovi doručené, opísanie rozhodujúcich skutočností, aby bolo zrejmé, v akom rozsahu a z akých dôvodov podľa § 440 sa podáva (ďalej len „sťažnostné body“) a návrh výroku rozhodnutia (sťažnostný návrh). Sťažnostné body možno meniť len do uplynutia lehoty na podanie kasačnej sťažnosti. Kasačnú sťažnosť možno odôvodniť len tým, že krajský súd v konaní alebo pri rozhodovaní porušil zákon tým, že a) na rozhodnutie vo veci nebola daná právomoc súdu v správnom súdnictve, b) ten, kto v konaní vystupoval ako účastník konania, nemal procesnú subjektivitu, c) účastník konania nemal spôsobilosť samostatne konať pred krajským súdom v plnom rozsahu a nekonal za neho zákonný zástupca alebo procesný opatrovník, d) v tej istej veci sa už skôr právoplatne rozhodlo alebo v tej istej veci sa už skôr začalo konanie, e) vo veci rozhodol vylúčený sudca alebo nesprávne obsadený krajský súd, f) nesprávnym procesným postupom znemožnil účastníkovi konania, aby uskutočnil jemu patriace procesné práva v takej miere, že došlo k porušeniu práva na spravodlivý proces, g) rozhodol na základe nesprávneho právneho posúdenia veci, h) sa odklonil od ustálenej rozhodovacej praxe kasačného súdu, i) nerešpektoval záväzný právny názor, vyslovený v zrušujúcom rozhodnutí o kasačnej sťažnosti alebo j) podanie bolo nezákonne odmietnuté. Dôvod kasačnej sťažnosti uvedený v odseku 1 písm. g) až i) sa vymedzí tak, že sťažovateľ uvedie právne posúdenie veci, ktoré pokladá za nesprávne, a uvedie, v čom spočíva nesprávnosť tohto právneho posúdenia. Dôvod kasačnej sťažnosti nemožno vymedziť tak, že sťažovateľ poukáže na svoje podania pred krajským súdom. Podanie možno urobiť písomne, a to v listinnej podobe alebo v elektronickej podobe. Podanie vo veci samej urobené v elektronickej podobe bez autorizácie podľa osobitného predpisu treba dodatočne doručiť v listinnej podobe alebo v elektronickej podobe autorizované podľa osobitného predpisu; ak sa dodatočne nedoručí správnemu súdu do desiatich dní, na podanie sa neprihliada. Správny súd na dodatočné doručenie podania nevyzýva. K podaniu kolektívneho orgánu musí byť pripojené rozhodnutie, ktorým príslušný kolektívny orgán vyslovil s podaním súhlas. Podanie urobené v listinnej podobe treba predložiť v potrebnom počte rovnopisov s prílohami tak, aby sa jeden rovnopis s prílohami mohol založiť do súdneho spisu a aby každý ďalší účastník konania dostal jeden rovnopis s prílohami. Ak sa nepredloží potrebný počet rovnopisov a príloh, správny súd vyhotoví kópie podania na trovy toho, kto podanie urobil. Sťažovateľ alebo opomenutý sťažovateľ musí byť v konaní o kasačnej sťažnosti zastúpený advokátom. Kasačná sťažnosť a iné podania sťažovateľa alebo opomenutého sťažovateľa musia byť spísané advokátom.

Zdroj: KAUZIS.SK – https://www.kauzis.sk/judikatura/r/ECLI:SK:KSKE:2018:7017201005.1 (dáta aktuálne k 13. 11. 2026). Záväzné je znenie zverejnené súdom.




